城南感懷呈永叔
作者：蘇舜欽
朝代：宋

paragraphs: 春陽泛野動，春陰與天低。
遠林氣藹藹，長道風依依。
覽物雖蹔適，感懷翻然移。
所見既可駭，所聞良可悲。
去年水後旱，田畝不及犂。
冬溫晚得雪，宿麥生者稀。
前去固無望，即日已苦饑。
老稚滿田野，斲掘尋鳧茈。
此物近亦盡，卷耳共所資。
昔云能驅風，充腹理不疑。
今乃有毒厲，腸胃坐瘡痍。
十有七八死，當路橫其尸。
犬彘咋其骨，烏鳶啄其皮。
胡爲殘良民，令此鳥獸肥。
天豈意如此，决蕩莫可知。
高位厭粱肉，坐論攙雲霓。
豈無富人術，使之長熙熙。
我今饑伶俜，閔此復自思。
自濟既不暇，將復奈爾爲。
愁憤徒滿胸，嶸峵不能齊。